Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση των οδηγιών 66/401/ΕΟΚ, 66/402/ΕΟΚ και 66/403/ΕΟΚ περί εμπορίας σπόρων προς σπορά κτηνοτροφικών φυτών, σπόρων δημητριακών προς σπορά και σπόρων γεωμήλων προς φύτευση

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η οδηγία 66/401/ΕΟΚ του Συμβουλίου περί εμπορίας σπόρων προς σπορά κτηνοτροφικών φυτών, η οδηγία 66/402/ΕΟΚ του Συμβουλίου περί εμπορίας σπόρων δημητριακών προς σπορά και η οδηγία 66/403/ΕΟΚ του Συμβουλίου περί εμπορίας σπόρων γεωμήλων προς φύτευση προβλέπουν τη διεξαγωγή προσωρινών πειραμάτων.

Κατ'εφαρμογή της απόφασης 94/650/ΕΚ, διεξήχθη μια προσωρινή πειραματική προσπάθεια για χρονική περίοδο επτά ετών από το Σεπτέμβριο του 1994 έως τον Αύγουστο του 2001 για την οργάνωση προσωρινής πειραματικής προσπάθειας για τη διάθεση σπόρων προς σπορά χύμα στον τελικό καταναλωτή με σκοπό να διαπιστωθεί κατά πόσο η εμπορία των σπόρων χύμα στον τελικό καταναλωτή δεν έχει δυσμενή επίδραση στην ποιότητα των σπόρων σε σύγκριση με το επίπεδο ποιότητας που έχει επιτευχθεί βάσει του παρόντος συστήματος σύμφωνα με τις οδηγίες 66/401/ΕΟΚ και 66/402/ΕΟΚ.

Τα αποτελέσματα του πειράματος έχουν αποδείξει ότι η εμπορία σπόρων προς σπορά χύμα στον τελικό καταναλωτή υπό συγκεκριμένες συνθήκες δεν έχει δυσμενή επίδραση στην ποιότητα των σπόρων.

Βάσει των αποτελεσμάτων του εν λόγω πειράματος η παρούσα πρόταση τροποποιεί επίσης την οδηγία 66/403/ΕΟΚ του Συμβουλίου περί εμπορίας σπόρων γεωμήλων προς φύτευση εφόσον τα ίδια συμπεράσματα εφαρμόζονται επίσης σε σπόρους άλλων φυτών συμπεριλαμβανομένων των γεωμήλων.

2001/0089 (CNS)

Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση των οδηγιών 66/401/ΕΟΚ, 66/402/ΕΟΚ και 66/403/ΕΟΚ περί εμπορίας σπόρων προς σπορά κτηνοτροφικών φυτών, σπόρων δημητριακών προς σπορά και σπόρων γεωμήλων προς φύτευση

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας και ιδίως το άρθρο 37,

την πρόταση της Επιτροπής [1],

[1] ΕΕ.....

τη γνώμη του Ευρωπαϊκού Κοινοβουλίου [2],

[2] ΕΕ.....

τη γνώμη της Οικονομικής και Κοινωνικής Επιτροπής [3],

[3] ΕΕ.....

Εκτιμώντας τα εξής :

(1) Για τους λόγους που αναφέρονται κατωτέρω, πρέπει να τροποποιηθούν οι ακόλουθες οδηγίες για την εμπορία σπόρων προς σπορά και πολλαπλασιαστικού υλικού:

-οδηγία 66/401/ΕΟΚ του Συμβουλίου της 14ης Ιουνίου 1966 περί εμπορίας σπόρων προς σπορά κτηνοτροφικών φυτών [4],

[4] ΕΕ 125, 11.7.1966, σ. 2298/66. Οδηγία όπως τροποποιήθηκε τελευταία από την οδηγία 98/96/ΕΚ.

-οδηγία 66/402/ΕΟΚ του Συμβουλίου της 14ης Ιουνίου 1966 περί εμπορίας σπόρων δημητριακών προς σπορά [5],

[5] ΕΕ 125, 11.7.1966, σ. 2309/66. Οδηγία όπως τροποποιήθηκε τελευταία από την οδηγία 1999/54/ΕΚ.

-οδηγία 66/403/ΕΟΚ του Συμβουλίου της 14ης Ιουνίου 1966 περί εμπορίας σπόρων γεωμήλων προς φύτευση [6].

[6] ΕΕ 125, 11.7.1966, σ. 2320/66. Οδηγία όπως τροποποιήθηκε τελευταία από την απόφαση 1999/742/ΕΚ.

(2) Σύμφωνα με την απόφαση 94/650/ΕΚ της Επιτροπής της 9ης Σεπτεμβρίου 1994 για την οργάνωση προσωρινής πειραματικής προσπάθειας για τη διάθεση σπόρων προς σπορά χύμα στον τελικό καταναλωτή [7], διεξήχθη προσωρινό πείραμα υπό συγκεκριμένους όρους, με σκοπό να διαπιστωθεί κατά πόσο η εμπορία σπόρων προς σπορά χύμα στον τελικό καταναλωτή δεν θα έχει δυσμενή επίδραση στην ποιότητα των σπόρων σε σύγκριση με το επίπεδο ποιότητας που έχει επιτευχθεί βάσει του παρόντος συστήματος σύμφωνα με τις οδηγίες 66/401/ΕΟΚ και 66/402/ΕΟΚ.

[7] ΕΕ L 252, 28.9.1994, σ. 15. Απόφαση όπως τροποποιήθηκε με την απόφαση 2000/441/ΕΚ της Επιτροπής (ΕΕ L 176 της 15.7.2000, σ. 50.)

(3) Τα αποτελέσματα του πειράματος κατέδειξαν ότι η εμπορία σπόρων προς σπορά χύμα στον τελικό καταναλωτή υπό ειδικές συνθήκες δεν έχει δυσμενή επίδραση στην ποιότητα των σπόρων.

(4) Επιπλέον τα ίδια συμπεράσματα εφαρμόζονται επίσης στους σπόρους γεωμήλων προς φύτευση σύμφωνα με την οδηγία 66/403/ΕΟΚ.

(5) Είναι επομένως σκόπιμο να επιτραπεί η εμπορία των σπόρων προς σπορά χύμα στον τελικό καταναλωτή σε μόνιμη βάση, με την προϋπόθεση της τήρησης ειδικών όρων, και να τροποποιηθούν αναλόγως οι οδηγίες 66/401/ΕΟΚ, 66/402/ΕΟΚ και 66/403/ΕΟΚ .

(6) Εφόσον τα μέτρα που είναι απαραίτητα για την εφαρμογή των οδηγιών 66/401/ΕΟΚ, 66/402/ΕΟΚ και 66/403/ΕΟΚ είναι μέτρα διαχείρισης όπως ορίζεται στο άρθρο 2 της απόφασης του Συμβουλίου 1999/468/EΚ της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [8], πρέπει να εγκριθούν με την χρησιμοποίηση της διαδικασίας διαχείρισης που προβλέπεται στο άρθρο 4 της εν λόγω απόφασης.

[8] ΕΕ L 184, 17.7.1999, σ. 23.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 66/401/ΕΟΚ τροποποιείται ως εξής :

Μετά το άρθρο 10γ παρεμβάλλεται το ακόλουθο άρθρο :

"Άρθρο 10δ

1. Τα κράτη μέλη, κατά παρέκκλιση των διατάξεων των άρθρων 8, 9 και 10, επιτρέπεται να απλουστεύουν τις διατάξεις που αφορούν τη διάταξη πωματισμού και τη σήμανση πακέτων στην περίπτωση εμπορίας σπόρων προς σπορά χύμα στον τελικό καταναλωτή.

2. Οι όροι για την εφαρμογή της παρέκκλισης της ανωτέρω παραγράφου 1 καθορίζονται σύμφωνα με τη διαδικασία που αναφέρεται στο άρθρο 21.

Μέχρι τα εν λόγω μέτρα να θεσπιστούν εφαρμόζονται οι όροι που περιλαμβάνονται στο άρθρο 2 της απόφασης 94/650/ΕΟΚ της Επιτροπής."

Άρθρο 2

Η οδηγία 66/402/ΕΟΚ τροποποιείται ως εξής :

Μετά το άρθρο 10 παρεμβάλλεται το ακόλουθο άρθρο :

"Άρθρο 10α

1. Τα κράτη μέλη, κατά παρέκκλιση των διατάξεων των άρθρων 8, 9 και 10, επιτρέπεται να απλουστεύουν τις διατάξεις που αφορούν τη διάταξη πωματισμού και τη σήμανση πακέτων στην περίπτωση εμπορίας σπόρων προς σπορά χύμα στον τελικό καταναλωτή.

2. Οι όροι για την εφαρμογή της παρέκκλισης της ανωτέρω παραγράφου 1 καθορίζονται σύμφωνα με τη διαδικασία που αναφέρεται στο άρθρο 21.

Μέχρι τα εν λόγω μέτρα να θεσπιστούν εφαρμόζονται οι όροι που περιλαμβάνονται στο άρθρο 2 της απόφασης 94/650/ΕΟΚ της Επιτροπής."

Άρθρο 3

Η οδηγία 66/403/ΕΟΚ τροποποιείται ως εξής :

Μετά το άρθρο 10 παρεμβάλλεται το ακόλουθο άρθρο :

"Άρθρο 10α

1. Τα κράτη μέλη, κατά παρέκκλιση των διατάξεων των άρθρων 8, 9 και 10, επιτρέπεται να απλουστεύουν τις διατάξεις που αφορούν τη διάταξη πωματισμού και τη σήμανση πακέτων στην περίπτωση εμπορίας σπόρων προς σπορά χύμα στον τελικό καταναλωτή.

2. Οι όροι για την εφαρμογή της παρέκκλισης της ανωτέρω παραγράφου 1 καθορίζονται σύμφωνα με τη διαδικασία που αναφέρεται στο άρθρο 19.

Μέχρι τα εν λόγω μέτρα να θεσπιστούν εφαρμόζονται οι όροι που περιλαμβάνονται στο άρθρο 2 της απόφασης 94/650/ΕΟΚ της Επιτροπής."

Άρθρο 4

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία μέχρι την 1η Σεπτεμβρίου 2001. Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από τέτοια αναφορά αυτή κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 5

Η παρούσα οδηγία αρχίζει να ισχύει από την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 6

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος